section_heading: Životopis i poslovna karijera
paragraph_text: Novčarskom se poslu učio u obiteljskoj tvrtki Wolfa Jakoba Oppenheima u Hamburgu, da bi se 1763. vratio u Frankfurt i otpočeo vlastiti posao. Počeo je poslovati kao mjenjačnica i trgovina rijetkim kovanicama (u to su doba u opticaju bili vrlo različiti zlatnici i kovani novci), uspio je steći povjerenje princa Wilhelma od Hessena, koji mu je postao pokrovitelj. Rothschildov se posao povećao kada se počeo baviti čisto bankarskim poslovima za princa Wilhelma koji je uskoro postao Wilhelm IX. (pa Wilhelm I.), grof od Hessena i Kassela (1785.). Poslovno je osobito ojačao nakon Francuske revolucije, kada su preko njegove banke, išle isplate iz Britanije za nadnice hesenske plaćeničke vojske. Na početku XIX. st. Mayer Rothschild Amschel toliko je ojačao svoju poziciju glavnog međunarodnog bankara vladarske kuće Wilhelma IX. da je počeo izdavati vlastite međunarodne zajmove rabivši pritom kapital od grofa Wilhelma IX.